I. Federič, poslanec: (2004-12-14):
V prvom rade minister zlyhal odborne, keď svojou reformou dôchodkového systému prinútil skupinu občanov k zákonom vstúpiť do druhého, kapitalizačného piliera bez toho, aby mali záruku, že dostanú ako dôchodcovia aspoň to, čo do penzijných fondov vložia, a vzal každému možnosť dediť nasporené peniaze v prípade, že bude jeho príbuznému vyplatený čo i len jediný dôchodok. V druhom rade minister Kaník v záujme spropagovania systému, v ktorom ľudia posielajú svoje peniaze na účty súkromných dôchodcovských správcovských spoločností, porušuje ústavný zákon o ochrane verejného záujmu pri výkone funkcie verejných funkcionárov, takzvaný zákon o konflikte záujmov, ktorý zakazuje verejnému funkcionárovi používať svoju osobu, svoje meno a priezvisko, svoju podobizeň a tak ďalej na reklamu. Minister Kaník tak urobil a, samozrejme, všetci to poznáte, tu je dôkaz... (Pauza.) Tu je dôkaz, že porušuje tento ústavný zákon. Ja len poznamenám, že ide o toho istého ministra, ktorý si síce nepamätá svoj súčasný plat, no v inzercii si je istý, že vďaka sporeniu v déeseskách bude mať vyšší dôchodok. Ide tu o jednoznačné použitie svojej osoby na prospech ôsmich súkromných finančných inštitúcií. Ak by sa niekomu tieto dôvody nezdali presvedčivé, ak by bola tendencia tvrdiť, že tu ide iba o politický spor, predkladám vám, vážené kolegyne a kolegovia, tretí balík dôvodov, ktoré dokazujú, že minister Kaník porušil zákon, konal ako verejný činiteľ a politik nemorálne a možno aj zneužil právomoci verejného činiteľa vo svoj prospech. Ako podnikateľ, no súčasne podpredseda politickej strany, ktorá bola súčasťou vládnej koalície v rokoch 1998 až 2002, nezaplatil odvody, čím porušil zákon. Hoci z tohto porušenia nevyplývala v tej dobe trestnoprávna zodpovednosť, len vyrubenie penále, špičkový politik a budúci minister zákon porušil. Nebol však ani natoľko korektný voči všetkým ľuďom a voličom, o ktorých sa uchádzal a ktorí museli a musia zaplatiť akúkoľvek pokutu, aby svoje penále riadne vyrovnal. Nie, jemu v čase, keď už bolo niekoľko týždňov známe, že sa stane ministrom práce, sociálnych vecí a rodiny, Sociálna poisťovňa, ktorej predsedom správnej rady sa stal o niekoľko týždňov, mu odpustila zaplatenie štvrť milióna korún. Ak porušenie zákona nezaplateným odvodom a následne vyvlečenie sa z tejto povinnosti zaplatiť penále neprekáža vám, podľa nás to pána ministra diskvalifikuje pred očami verejnosti, ktorú tu všetci zastupujeme, vykonávať funkciu ministra. Ak by teda toto všetko niekomu nestačilo, je tu ešte jedna absolútne nehorázna a trápna vec. Minister Kaník už ako minister a súčasne ako predseda predstavenstva Národného úradu práce na poslednom zasadnutí tohto predstavenstva, ktoré bolo zvolané per rolam 2. decembra 2003, odpustil svojej firme ďalšie penále, a to v dvoch prípadoch, v jednom vo výške 34 000 korún a v druhom - teraz dobre počúvajte -, vo výške 6 000 korún. Človek, ktorý poberá ministerský plat a je verejne známe, že nepatrí k najchudobnejším, sa ulakomí na to, aby mu štát - a v tomto prípade opäť sám sebe -, odpustil 6 000 korún. (Potlesk.) Opäť, okrem neprijateľného, nemorálneho správania je tu vážne podozrenie, že ako predseda predstavenstva Národného úradu práce uprednostnil vtedy svoj súkromný záujem pred záujmom verejným, čo bolo aj podľa vtedy platného, aj podľa súčasne platného zákona o ochrane verejného záujmu porušením tohto zákona. Vážené kolegyne a kolegovia, pokiaľ pán minister sám v tejto chvíli nerezignuje na svoju funkciu, žiadam vás, aby ste z pozície zástupcov občanov urobili také rozhodnutie, ktoré bude signalizovať váš jasný postoj k praktikám pána ministra Kaníka. Ďakujem pekne za pozornosť. (Potlesk.)